Bergen domkirke
**Bergen domkirke prestegjeld**, også benevnt **Domkirkens prestegjeld**, var et prestegjeld tilhørende Bergen domprosti. Det omfattet sogn i Bergen kommune i Hordaland fylke, og hovedkirken var Bergen domkirke.

Bergens kirkesogn er nå en del av Bergen kirkelige fellesråd, og underlagt Bergen domprosti i Bjørgvin bispedømme i Den norske kirke.

Historikk
---------

*Ólafskirkja í Vágsbotni* (norrønt), Olavskirken, ble antakelig menighetskirke for Vågsbunnen på 1100-tallet. Kristkirken på Holmen, var domkirke til den ble revet i 1531, og hadde ingen lokal sognemenighet. Bergen domkirke, omfattet fra reformasjonen i 1537, Vågsbunnen, Nordnes, Laksevåg, Loddefjord og Askøy, samt store deler av Årstad. Den 18. september 1622 ble strekningen fra Murallmenningen til Nordnespynten skilt ut og lagt til det nye Nykirken sogn, inntil det i 1647 ble eget sognekall.

Ask sogn med Laksevåg og Loddefjord, ble utskilt som eget Askøy prestegjeld i 1741. Fra 1789 tilhørte Kalfaret, Nygård og Møhlenpris Domkirkens landsogn, mens Aarstad lå under Hospitalskirken.

Fra 1. januar 1885 ble Domkirkens sogn delt i to, ved at Johannes menighet ble skilt ut, og opprettet som eget Johannes prestegjeld fra 1. januar 1982. Det omfattet byens vestlige del, dvs. Sydnes, Nygård og Møhlenpris. Nøstet, Engen, Vaskerelven og Torvallmenningens vestre del ble fortsatt liggende i Domkirkens sogn, mens bebyggelsen mellom Strandgaten og Markeveien ble overført til Korskirkens sogn. I 1957 ble resten av sentrumsområdet lagt til Korskirken, og Domkirken sogn omfattet siden bebyggelsen sør og vest for en linje trukket fra Fjellveien ned til Domkirken og videre langs Domkirkegaten over Rådstuplassen og langs Christies gate til grensen for det nye St. Jakob menighet.

Fra 1. januar 2002 ble de seks menighetene i Bergen sentrum, dvs. Domkirken, Johannes, St. Jakob, Korskirken, Mariakirken og Nykirken prestegjeld, slått sammen til *Bergen domkirke prestegjeld*, etter vedtak i Kirke-, utdannings- og forskningsdep.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Kirkesogn
---------

Prestegjeldet hadde ved sin avvikling følgende sogn og kirker:

* Domkirken (Bergen)

Referanser
----------

1. ↑  *Bergens Stifts Biskoper og Præster efter Reformationen*. Forlagt af Cammermeyers Boghandel. 1895. s. 107.
2. 1 2  Hartvedt, Gunnar Hagen (2009). *Bergen byleksikon*. Kunnskapsforl. s. 77. ISBN 9788257317614.
3. ↑  Prestegjeld og sogn i Hordaland, arkivverket.no
4. ↑  *Johanneskirken 100 år*. Menigheten. 1994. s. 65,92.
5. ↑  Lidén, Hans-Emil (1983). *Norges kirker*. Land og kirke. s. 13. ISBN 8205123683.
6. ↑  «Bergens tidende 2001.07.10». Norge;Vestland;;Bergen;;;;. 10. juli 2001. s. 2.
7. ↑  «Dagen (Bergen) 2001.12.12». Norge;Vestland;;Bergen;;;;. 12. desember 2001. s. 4.
8. ↑  Fornyings-, administrasjons-og kirkedepartementet (20. desember 2011). «Endringer i gravferdsloven og kirkeloven». *Regjeringen.no* **(norsk)**. Besøkt 5. mars 2023.
9. ↑  «Kirkelig enheter og endringer i prosti og menigheter». *docplayer.me*. Norsk samfunnsvitenskapelig datatjeneste AS. 2009. Besøkt 5. mars 2023.

Eksterne lenker
---------------

* Bergen byleksikon